## Odluka Ustavnog suda Republike Hrvatske broj U-III-1002/1994. od 5. prosinca 1997.

### NN 2/1998 (8.1.1998.), Odluka Ustavnog suda Republike Hrvatske broj U-III-1002/1994. od 5. prosinca 1997.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući o ustavnoj tužbi stanara stambene
zgrade iz Z., podnesene po punomoćniku K.N., na sjednici održanoj dana
5. prosinca 1997. godine, donio je slijedeću

## ODLUKU

1. Ustavna tužba se odbija.
2. Ova odluka objavit će se u Narodnim novinama

O b r a z l o ž e nj e

Stanari zgrade iz Z., po punomoćniku K.N. podnijeli su ovom Sudu ustavnu
tužbu jer smatraju da su im presudom Upravnog suda Republike Hrvatske,
broj:Us-673/93-10, od 13. srpnja 1994. povrijeđena ustavna prava iz članka
19. stavak 2. Ustava kojom odredbom se zajamčuje sudska kontrola zakonitosti
pojedinačnih akata upravnih vlasti i tijela koja imaju javne ovlasti, kao
i iz članka 35. Ustava republike Hrvatske - kojom odredbom se svakom građaninu
jamči štovanje i pravna zaštita njegova osobnog i obiteljskog života, dostojanstva,
ugleda i časti.
Ustavna tužba nije osnovana.
Osporavanom odlukom Upravni sud Republike Hrvatske je odbacio tužbu temeljem
članka 30. stavak 1. Zakona o upravnim sporovima ("Narodne novine",
broj 53/91, 9/92 i 77/92), jer nisu ispunjene procesne pretpostavke za
pokretanje upravnog spora iz članka 26. Zakona o upravnim sporovima.
Nisu u pravu podnositelji ustavne tužbe kada ističu da je naznačena odluka
dovela do povrede u ustavnoj tužbi navedenih ustavnih prava.
Odredbom članka 26. Zakona o upravnim sporovima propisana je mogućnost
pokretanja upravnog spora uslijed nedonošenja rješenja po žalbi niti 7
dana nakon ponovljenog traženja. Ponovljeno traženje donošenja rješenja
po žalbi je jedna od pretpostavki za pokretanje upravnog spora temeljem
citirane odredbe.
Nedvojbeno proizlazi iz uvida u spis kao i ustavne tužbe da tužitelji nisu
prije podnošenja tužbe Upravnom sudu Republike Hrvatske ponovno tražili
donošenja rješenja po žalbi.
Odredba članka 30. Zakona o upravnim sporovima određuje kada će Sud odbaciti
tužbu te u stavku 1. točka 1. propisuje da će Sud odbaciti tužbu ako utvrdi
da je podnesena prije vremena, što je u ovom slučaju bio i razlog odbačaja
tužbe, kako je to obrazloženo u osporavanoj odluci Upravnog suda Republike
Hrvatske.
Ocjenjujući navode ustavne tužbe u pogledu primjene zakonskih odredbi kod
donošenja osporavane odluke, Ustavni sud Re- publike Hrvatske je utvrdio
da u ovom slučaju nema povrede ustavnih prava iz članka 19. stavak 2. Ustava
kao niti članka 35. Ustava jer je Upravni sud Republike Hrvatske donio
svoje odluke primjenom važećih propisa i u postupku propisanim zakonom.
Nepostojanje procesnih pretpostavki za pokretanje upravnog spora prema
odredbama Zakona o upravnim sporovima ne znači da je u konkretnom pravnom
slučaju izostala sudska k ontrola zakonitosti pojedinačnih akata, suprotno
jamstvu iz članka 19. stavak 2. Ustava. Postupanje Suda sukladno zakonskim
odredbama ne može se uzeti kao temelj povrede ustavnog prava, poglavito
kada u konkretnom pravnom slučaju tužitelj pokušava ishoditi pokretanje
upravnog spora ignoriranjem izričite zakonske odredbe.
Osporena odluka također nije donijeta suprotno odredbi članka 35. Ustava
niti na takovu mogućnost podnositelj ustavne tužbe ukazuje pravnorelevantnim
argumentima. Iz tih razloga je na temelju članka 61. Poslovnika Ustavnog
suda Republike Hrvatske ("Narodne novine", broj 29/94) odlučeno
kao u izreci.
Odluka o objavi temelji se na članku 20. Ustavnog zakona o Ustavnom sudu
Republike Hrvatske ("Narodne novine", broj 13/91).

Broj:U-III-1002/1994

Zagreb, 5. prosinca 1997.

USTAVNI SUD REPUBLIKE HRVATSKE

Predsjednik
Jadranko Crnić, v.r.

Odluka, NN 2/1998-20